CELEX: 52009XG1212(03)
Language: sk
Date: 2009-12-01 00:00:00
Title: Závery Rady z  1. decembra 2009 o bezpečnej a účinnej zdravotnej starostlivosti prostredníctvom elektronického zdravotníctva

12.12.2009   
            
            
               SK
            
            
               Úradný vestník Európskej únie
            
            
               C 302/12
            
         Závery Rady z 1. decembra 2009 o bezpečnej a účinnej zdravotnej starostlivosti prostredníctvom elektronického zdravotníctva
   2009/C 302/06
   RADA EURÓPSKEJ ÚNIE
   
               1.
            
            
               PRIPOMÍNA, že v článku 152 zmluvy sa uvádza, že pri stanovení a uskutočňovaní všetkých politík a činností Spoločenstva sa zabezpečí vysoká úroveň ochrany ľudského zdravia a že Spoločenstvo bude nabádať na spoluprácu medzi členskými štátmi v oblastiach, na ktoré sa vzťahuje tento článok, a v prípade potreby podporovať ich činnosť. Pri akejkoľvek činnosti na úrovni Spoločenstva sa bude plne rešpektovať zodpovednosť členských štátov za organizáciu a poskytovanie zdravotnej starostlivosti.
            
         
               2.
            
            
               PRIPOMÍNA, že jedným z cieľov stratégie Spoločenstva v oblasti zdravia (2008 – 2013) (1) je podporovať dynamické systémy zdravotníctva a nové technológie, pričom sa uznáva, že nové technológie môžu zlepšiť prevenciu, diagnostikovanie a liečbu chorôb, prispieť k bezpečnosti pacientov a zlepšiť koordináciu, využívanie zdrojov a trvalú udržateľnosť systémov zdravotníctva.
            
         
               3.
            
            
               PRIPOMÍNA, že zástupcovia členských štátov Európskej únie vydali 20. februára 2009 v Prahe na ministerskej konferencii o elektronickom zdravotníctve (2) vyhlásenie, v ktorom uznávajú prínosy elektronického zdravotníctva pre bezpečnejší a efektívnejší sektor zdravotníctva, vyzývajú na to, aby sa prikročilo k činnosti pri budovaní oblasti elektronického zdravotníctva pre európskych občanov, a začínajú proces koordinovanej činnosti a správy v oblasti elektronického zdravotníctva.
            
         
               4.
            
            
               PRIPOMÍNA iniciatívy Európskej únie týkajúce sa elektronického zdravotníctva, medzi ktoré patrí:
               
                           a)
                        
                        
                           elektronické zdravotníctvo – zlepšovanie zdravotnej starostlivosti pre európskych občanov: akčný plán pre európsku oblasť elektronického zdravotníctva (3);
                        
                     
                           b)
                        
                        
                           závery Rady o elektronickom zdravotníctve (4) z 27. mája 2004;
                        
                     
                           c)
                        
                        
                           oznámenie Komisie o iniciatíve vedúcich trhov pre Európu (5) s osobitným dôrazom na potrebu odstrániť prekážky, ktorými je rozdrobenie trhu a chýbajúca interoperabilita systémov elektronického zdravotníctva s cieľom urýchliť rozvoj trhu;
                        
                     
                           d)
                        
                        
                           odporúčanie Komisie o cezhraničnej interoperabilite systémov elektronických zdravotných záznamov (6);
                        
                     
                           e)
                        
                        
                           oznámenie Komisie o telemedicíne v prospech pacientov, systémov zdravotnej starostlivosti a spoločnosti (7).
                        
                     
         
               5.
            
            
               VÍTA nedávnu spoluprácu niekoľkých členských štátov:
               
                           a)
                        
                        
                           v rozsiahlom pilotnom projekte epSOS (8), ktorého cieľom je dosiahnuť cezhraničnú interoperabilitu súhrnov elektronických zdravotných záznamov a elektronických predpisov, a v rámci tematickej siete Calliope (9), ktorej cieľom je vytvoriť cestovnú mapu pre interoperabilitu elektronického zdravotníctva v Európe a dosiahnuť konsenzus potrebný na jeho vykonávanie;
                        
                     
                           b)
                        
                        
                           v prebiehajúcej spolupráci v oblasti štandardizácie elektronického zdravotníctva ako odpoveď na mandát Európskej komisie 403 pre elektronické zdravotníctvo (10).
                        
                     
         
               6.
            
            
               VÍTA správu švédskeho predsedníctva s názvom Elektronické zdravotníctvo pre zdravšiu Európu (11) predloženú na neformálnom zasadnutí ministrov zdravotníctva 6. a 7. júla 2009 v Jönköpingu, ktorá obsahuje príklad toho, ako možno politické ciele v oblasti zdravotníctva dosiahnuť prostredníctvom investícií do elektronického zdravotníctva.
            
         
               7.
            
            
               UZNÁVA dôležitosť elektronického zdravotníctva ako nástroja na zlepšenie kvality a bezpečnosti pacientov, modernizáciu vnútroštátnych systémov zdravotníctva, zlepšenia ich efektívnosti, prístupnosti pre všetkých a prispôsobenia individuálnym potrebám pacientov, zdravotníckych pracovníkov a výzvam starnúcej spoločnosti.
            
         
               8.
            
            
               UZNÁVA potrebu ďalšieho politického vedenia a začlenenia elektronického zdravotníctva do politiky v oblasti zdravotníctva s cieľom rozvinúť služby elektronického zdravotníctva na základe potrieb v oblasti verejného zdravia.
            
         
               9.
            
            
               VYZÝVA členské štáty, aby vytvorili a vykonávali iniciatívy, ktoré majú umožniť zaviesť a využívať služby elektronického zdravotníctva, najmä s cieľom:
               
                           1.
                        
                        
                           prijať politický a strategický záväzok k elektronickému zdravotníctvu ako jeden z hlavných nástrojov na zlepšenie kvality a bezpečnosti zdravotnej starostlivosti a prístupu k nej:
                           
                                       a)
                                    
                                    
                                       zasadiť elektronické zdravotníctvo do kontextu programov reforiem zdravotníctva a zvážiť vytvorenie osobitného finančného mechanizmu na stimuláciu jeho zavedenia;
                                    
                                 
                                       b)
                                    
                                    
                                       koordinovaným spôsobom riešiť problém, ktorý predstavujú prekážky pre zavedenie služieb elektronického zdravotníctva;
                                    
                                 
                     
                           2.
                        
                        
                           vybudovať dôveru občanov v služby elektronického zdravotníctva a ich akceptovanie:
                           
                                       a)
                                    
                                    
                                       zabezpečiť najvyššie normy bezpečnosti pacientov, ochrany ich osobných údajov a súkromia;
                                    
                                 
                                       b)
                                    
                                    
                                       zvýšiť informovanosť o týchto službách, dôveru v ne a ich akceptovanie zo strany zdravotníckych orgánov, zdravotníckeho personálu, pacientov a ich príbuzných;
                                    
                                 
                                       c)
                                    
                                    
                                       zabezpečiť pre pacientov i zdravotnícky personál primerané posúdenie potrieb a činnosť v oblasti odbornej prípravy;
                                    
                                 
                     
                           3.
                        
                        
                           zabezpečiť právnu čistotu a ochranu údajov o zdravotnom stave:
                           
                                       a)
                                    
                                    
                                       preskúmať ich platné ustanovenia v súvislosti s povolením, akreditáciou a registráciou služieb elektronického zdravotníctva a poradiť prípadné zlepšenia;
                                    
                                 
                                       b)
                                    
                                    
                                       preskúmať súčasné postupy identifikácie a autentifikácie zdravotníckeho personálu, ktorý má prístup k osobným zdravotným údajom a používa ich;
                                    
                                 
                                       c)
                                    
                                    
                                       odstrániť právne prekážky bezpečnej výmeny lekárskych údajov presahujúcej štátne hranice a zároveň rešpektovať potrebu chrániť zdravotné údaje a osobnú integritu pacienta, a tým aj právo pacientov udeliť súhlas na použitie ich lekárskych údajov;
                                    
                                 
                     
                           4.
                        
                        
                           vyriešiť technické otázky a zjednodušiť rozvoj trhu:
                           
                                       a)
                                    
                                    
                                       zabezpečiť zohľadnenia cieľa, ktorým je interoperabilita služieb elektronického zdravotníctva presahujúcich hranice organizácií a štátov, v národných, regionálnych a miestnych stratégiách a investičných plánoch v oblasti zdravotníctva;
                                    
                                 
                                       b)
                                    
                                    
                                       zabezpečiť prijatie a používanie spoločnej lekárskej terminológie a technických noriem, najmä pokiaľ ide o lekárske údaje, ktoré sú predmetom výmeny medzi členskými štátmi;
                                    
                                 
                                       c)
                                    
                                    
                                       využívať verejné obstarávanie, pri ktorom sa budú v plnej miere dodržiavať existujúce právne predpisy s cieľom podporiť zavádzanie interoperabilných služieb elektronického zdravotníctva.
                                    
                                 
                     
         
               10.
            
            
               VYZÝVA Komisiu, aby:
               
                           1.
                        
                        
                           aktualizovala európsky akčný plán pre elektronické zdravotníctvo;
                        
                     
                           2.
                        
                        
                           vypracovala správu o realizovaní existujúcich politík a činností EÚ týkajúcich sa riadenia elektronickej identifikácie v súvisiacich oblastiach s cieľom využiť prípadné synergie;
                        
                     
                           3.
                        
                        
                           zabezpečila, aby sa v primeraných intervaloch hodnotila nákladová efektívnosť využívania rôznych služieb elektronického zdravotníctva a jeho prínosy pre zdravie, a nadviazalo sa pritom na znalosti nadobudnuté na úrovni EÚ a jednotlivých štátov.
                        
                     
         
               11.
            
            
               VYZÝVA členské štáty a Komisiu, aby:
               
                           1.
                        
                        
                           využili politický impulz, ktorý vytvorili prebiehajúce neformálne zasadnutia na úrovni štátnych tajomníkov a zodpovedajúcej úrovni, aby prostredníctvom čo najefektívnejšieho vhodného mechanizmu na vysokej úrovni vedeného členskými štátmi v spolupráci s Európskou komisiou rozvinuli správu, koordináciu a konsolidáciu činnosti prebiehajúcej v oblasti elektronického zdravotníctva, s cieľom pokročiť v zavádzaní elektronického zdravotníctva a skutočnom využívaní interoperabilných služieb elektronického zdravotníctva v rámci vnútroštátnych systémov zdravotníctva a medzi nimi;
                        
                     
                           2.
                        
                        
                           zabezpečili, aby hlavnými cieľmi tohto mechanizmu bolo:
                           
                                       a)
                                    
                                    
                                       spojiť a koordinovať skupiny, projekty a inštitúcie na úrovni EÚ;
                                    
                                 
                                       b)
                                    
                                    
                                       podporovať zosúladenie elektronického zdravotníctva so stratégiami v oblasti zdravia a potrebami na úrovni EÚ a vnútroštátnej úrovni, a to prostredníctvom priameho zapojenia sa vnútroštátnych zdravotníckych orgánov;
                                    
                                 
                                       c)
                                    
                                    
                                       šíriť vedecké dôkazy o nákladovej efektívnosti a socio-ekonomických prínosoch služieb elektronického zdravotníctva na základe výskumu na vnútroštátnej a obecnej úrovni;
                                    
                                 
                                       d)
                                    
                                    
                                       podávať pravidelné správy o svojej činnosti na príslušných zasadnutiach Rady;
                                    
                                 
                     
                           3.
                        
                        
                           uplatňovať tento mechanizmus najmä v nasledujúcich oblastiach:
                           
                                       a)
                                    
                                    
                                       spolupráca s cieľom riešiť spoločné problémy a výzvy týkajúce sa podpory využívania služieb elektronického zdravotníctva pri dosahovaní cieľov v oblasti zdravia;
                                    
                                 
                                       b)
                                    
                                    
                                       podpora členských štátov rozvinutím cestovnej mapy vrátane podpory pri rozhodovaní a usmernení pri zavádzaní, akceptovaní a využívaní služieb elektronického zdravotníctva;
                                    
                                 
                                       c)
                                    
                                    
                                       spolupráca so zainteresovanými stranami, najmä pacientmi a zdravotníckym personálom s cieľom zabezpečiť, aby nástroje a služby elektronického zdravotníctva odrážali klinické potreby a celkové ciele systému zdravotníctva.
                                    
                                 
                     
         
      (1)  BIELA KNIHA – Spoločne za zdravie: strategický prístup EÚ na obdobie 2008 – 2013 [KOM(2007)630].
   
      (2)  http://www.ehealth2009.cz/Pages/108-Prague-Declaration.html
   
      (3)  KOM(2004) 356.
   
      (4)  Dokument 9628/04.
   
      (5)  KOM(2007) 860.
   
      (6)  KOM(2008) 3282.
   
      (7)  KOM(2008) 689.
   
      (8)  Inteligentné verejne prístupné služby pre európskych pacientov, ktoré spolufinancuje ES v rámci programu pre konkurencieschopnosť a inováciu (CIP) ICT PSP: http://www.epsos.eu
   
      (9)  Výzva na interoperabilitu financovaná ES v rámci CIP ICT PSP: http://www.calliope-network.eu
   
      (10)  Mandát na normy pre interoperabilitu elektronického zdravotníctva (M/403): http://www.ehealth-interop.nen.nl
   
      (11)  Elektronické zdravotníctvo pre zdravšiu Európu – príležitosti pre lepšie využívanie zdrojov zdravotnej starostlivosti http://www.se2009.eu